Rikke Hansen på 42 år modtager i alt 10.800 kroner i kontanthjælp og boligstøtte. Hun har udgifter for 8.700 til bolig og børnebidrag. Det betyder, at hun hver måned har 2.100 kroner til sig selv.

»Men jeg klarer mig«, siger hun. Det gør hun ved flere gange om ugen at gå i supermarkedernes containere.

»Jeg går i Rema, som ligger lige ved siden af, og i Aldi og Spar i Rødby. På søndag tager jeg til Sakskøbing. Der smider de mere ud. Der er masser af god mad, og jeg har let ved at se, hvornår det er dårligt. Skinke er lyserødt. Hvis det begynder at blive gråt, skal man ikke tage det. Leverpostej er brunt. Når den bliver lysebrun i skorpen, lader jeg det ligge«.